O‘zbekiston Respublikasi Bosh vaziri Shavkat Miromonovich Mirziyoyevning Oliy Majlis Qonunchilik palatasi va Senatining qoʻshma majlisidagi nutqi

08.09.2016
Yurtboshimiz mamlakatimizning bugungi va ertangi kunini hal qiluvchi kuch boʻlib maydonga chiqayotgan yoshlarimizning tafakkuri va dunyoqarashini keskin oʻzgartirgan, mutlaqo yangi ta’lim va tarbiya tizimini yaratish va hayotga tatbiq qilish ishlariga bevosita mualliflik va rahbarlik qildilar. 

Yurtimizda ilm-fan, sogʻliqni saqlash, madaniyat va san’at, sport kabi muhim sohalar faol tarzda rivojlanmoqda. 

Davlatimiz rahbari xalqimizning ma’naviy qadriyatlariga ehtirom bilan munosabatda boʻlish, muqaddas dinimiz, an’ana va urf-odatlarimiz, bebaho tarixiy merosimizni saqlab qolish va rivojlantirishni davlat siyosati darajasiga koʻtardi. 

Fuqarolik jamiyati institutlarini shakllantirish, ayniqsa, davlat va jamiyat boshqaruvida mahallaning nufuzini oshirish, uning huquq va vakolatlarini kengaytirish borasida ulkan ishlarni amalga oshirdi. 

Yurtboshimiz keksa avlod vakillariga, muhtaram faxriylarimizga hurmat-ehtirom va amaliy gʻamxoʻrlik koʻrsatishni oʻta muhim vazifa deb hisoblar edilar. 

Oliy Bosh Qoʻmondon sifatida Islom Abdugʻaniyevich Karimov Qurolli Kuchlarimizni tubdan isloh qilish, jangovar qobiliyatini kuchaytirish va shu asosda O‘zbekiston Respublikasining hududiy yaxlitligini va mustaqilligini himoyalash, sarhadlarining daxlsizligini, xalqimizning tinch va osuda hayotini ta’minlash uchun beqiyos xizmat koʻrsatdilar. 

U kishining tashabbuslari bilan tinchlikparvarlik, boshqa davlatlarning ichki ishlariga aralashmaslik va yuzaga kelayotgan qarama-qarshilik va ziddiyatlarni faqat va faqat tinch, siyosiy yoʻl bilan hal etishga asoslangan O‘zbekiston Respublikasining tashqi siyosiy faoliyati konsepsiyasi ishlab chiqildi va amalga oshirilmoqda. 
Hurmatli deputat va senatorlar! 

Biz oxirgi 25-yil davomida juda koʻplab muhim anjuman va yigʻilishlarni oʻtkazdik. Ularning barchasiga muhtaram Prezidentimiz Islom Abdugʻaniyevich Karimov boshchilik qilganlaridan yaxshi xabardorsiz. Bugun esa tariximizda birinchi marta bunday muhim yigʻilishni aziz rahbarimizning ishtirokisiz oʻtkazmoqdamiz. Goʻyoki xayolimizda u kishi hozir zalga kirib keladigandek. 

O‘ylaymanki, bugungi majlisda qatnashayotgan har bir inson shu zalda buyuk Yoʻlboshchimizning ruhi va nafasini sezib turibdi. O‘zbekiston Respublikasi Birinchi Prezidentining oʻlmas gʻoyalari, fikr, koʻrsatmalari bizning qalbimiz va ongimizga shunday chuqur singib ketganki, ular bizning kelajak sari qat’iyat bilan borishimizda barchamizga doimo tayanch va suyanch boʻlishi muqarrar. 

Shu munosabat bilan, biz dunyodagi hozirgi murakkab va keskin sharoitni har tomonlama hisobga olgan holda, oʻzimizning birinchi darajali vazifalarimizni birgalikda belgilab olishimiz darkor. 

Bugun biz xalqimizni ishontirib, baland ovoz bilan aytishimiz zarurki, buyuk ustozimizning siyosiy merosi, ya’ni, u kishi belgilab bergan taraqqiyotimizning asosiy tamoyillari, ustuvor yoʻnalishlar, maqsad va vazifalarni soʻzsiz va toʻliq amalga oshirish biz uchun ham qarz, ham farzdir. 
Birinchidan, biz har doim Islom Abdugʻaniyevich Karimovning chuqur ma’noli oʻgitlarini, ayniqsa, “Bizga tinchlik va omonlik kerak!” degan soʻzlarini hech qachon esdan chiqarmasligimiz lozim. 

Turli xavf-xatarlar kuchayib borayotgan bugungi tahlikali vaziyatda bebaho boyligimiz boʻlgan tinchlik va osoyishtalikni koʻz qorachigʻidek saqlashimiz, yurtimizdagi millatlar va dinlararo hamjihatlik, oʻzaro hurmat va mehr-oqibat muhitini yanada mustahkamlashimiz kerak. 

Shu bilan birga, jamiyatimizda qonun ustuvorligi, tartib-intizom, fuqarolarning huquq va erkinliklarini ta’minlashimiz zarur. Barchamizga ma’lumki, Islom Abdugʻaniyevich Karimov “Odamlarhamma narsaga chidashi mumkin, lekin adolatsizlikka chiday olmaydi”, deb koʻp-koʻp ta’kidlar edilar. Biz barpo etayotgan huquqiy davlatda adolatsizlikning hech qanday shaklda ustun boʻlishiga yoʻl qoʻymasligimiz zarur. Bu hokimiyatning barcha tarmoqlari, eng avvalo, davlat boshqaruvi organlarining va ayniqsa huquqni muhofaza qilish organlarining birinchi darajali vazifasidir. Biz xalqimizning, bugungi zamonning ana shu muhim talabi soʻzsiz bajarilishini ta’minlashimiz shart. 
Ikkinchidan, davlatimiz xavfsizligini har tomonlama mustahkamlashimiz, har bir fuqaroning tinchligi va osoyishtaligini ta’minlashimiz lozim. Vaziyatni izdan chiqarish, nifoq solish, dushmanlik urugʻini sepish, turli mojarolarni keltirib chiqarish va hatto qon toʻkilishini istayotgan kuchlar ham mavjudligi hech kimga sir emas. 

Ochiq tan olish kerak, biz notinch zamonda, notinch bir mintaqada yashamoqdamiz. Shu sababli Vatanimiz himoyasini ishonchli kafolatlayotgan, mudofaa qobiliyatimizni mustahkamlayotgan va davlat chegaralarimiz daxlsizligini ta’minlayotgan tizimli chora-tadbirlar kompleksini joriy etishni qat’iyat bilan davom ettirishimiz zarur. 

Biz Qurolli Kuchlarimiz va huquq-tartibot organlarimizni bundan keyin ham har tomonlama mustahkamlab boramiz. Hech kimda zarracha ham shubha boʻlmasligi kerak – mamlakatimiz suvereniteti va mustaqilligiga xavf tugʻdiradigan ichki va tashqi kuchlarning har qanday harakatlariga, har qanday urinishlariga qat’iy va munosib zarba beriladi. 

Bizning yana bir eng muhim ustuvor vazifamiz – Islom Abdugʻaniyevich Karimov tomonidan ishlab chiqilgan “oʻzbek modeli”ning asosi boʻlmish besh tamoyilni amalga oshirish asosida iqtisodiyotda tarkibiy oʻzgarishlarni davom ettirish va uning raqobatdoshligini ta’minlashdan iborat. 

Mamlakatimizning kelgusi rivoji, xalqimiz farovonligi, uning turmush darajasi va sifatini yuksaltirish aynan shu masalaga bogʻliq. 

Jahon iqtisodiyotida oʻsish sur’atlari sekinlashib, eng muhim eksport tovarlarimizga tashqi talab kamayib, dunyo bozorida ularning narxi pasayib borayotgan sharoitda Islom Abdugʻaniyevich Karimov tomonidan iqtisodiyotimizni isloh qilishni chuqurlashtirish boʻyicha belgilab berilgan ustuvor vazifalarni bajarishga qaratilgan ishlarimizni yanada kuchaytirishimiz kerak. 

Shu bilan birga, Oliy Majlis palatalarining 2015-yil yanvar oyidagi qoʻshma majlisida taklif etilgan Vazirlar Mahkamasining Harakat dasturini amalda bajarishni davom ettirish zarur. Bu borada iqtisodiy islohotlarni chuqurlashtirishni davom ettirish, xususiy mulkni rivojlantirishni jadallashtirish, davlatning iqtisodiyotdagi ulushini kamaytirish va tarkibiy oʻzgartirishlarni jadallashtirishga qaratilgan ishlarni izchil amalga oshirish muhim ahamiyatga egadir. 

Yuqorida aytilgan fikrlardan kelib chiqqan holda, asosiy diqqat-e’tiborni quyidagi ustuvor vazifalarga qaratish zarur, deb hisoblaymiz. 
Birinchidan, makroiqtisodiy barqarorlikni yanada mustahkamlash va keyingi yillardagi iqtisodiy oʻsish sur’atlarini saqlab qolish zarur. Milliy valyutamiz barqarorligini ta’minlash, bank tizimini mustahkamlash, mamlakatimizda va mahalliy darajada byudjet barqarorligini ta’minlash boʻyicha qoʻshimcha kompleks chora-tadbirlarni amalga oshirish kerak. 

Bunda chetdan qarz olish boʻyicha konservativ yondashuv siyosatini davom ettirish, davlatning tashqi qarzi haddan ziyod oshib ketishiga yoʻl qoʻymaslik muhim ahamiyat kasb etadi. Bularning barchasi Islom Abdugʻaniyevich Karimovning avvalo oʻzimizning kuch va imkoniyatlarimizga tayanish zarurligi haqidagi uzoqni koʻzlagan strategiyasini davom ettirish bilan bogʻliq. 
Ikkinchidan, nodir va qimmatbaho metallarni chuqur qayta ishlash, oziq-ovqat va kimyo sanoatini rivojlantirish boʻyicha qabul qilingan dasturlarni amalga oshirishimiz zarur. 
Uchinchidan, tashqi bozorlarda raqobat va beqarorlik kuchayib borayotgan sharoitda iqtisodiyotning real tarmoqlari bilan bir qatorda mamlakatimiz hududlarida ham raqobatdosh mahsulotlar ishlab chiqarishni koʻpaytirish va eksport salohiyatini oshirish alohida ahamiyatga ega. 

Ana shu maqsadda kichik biznes va xususiy tadbirkorlik subyektlari, shuningdek, fermer xoʻjaliklarining eksportda ishtirok etishini yanada ragʻbatlantirish boʻyicha qoʻshimcha kompleks chora-tadbirlarni amalga oshirish zarur. Bu iqtisodiy oʻsish, tarmoqlar va hududlarni rivojlantirish, aholining mehnat bilan bandligini ta’minlash va moddiy farovonligini oshirishning asosiy lokomotivi boʻlishi kerak. 
Toʻrtinchidan, Islom Abdugʻaniyevich Karimovning xususiy tadbirkorlik va kichik biznes subyektlari manfaatlarini mustahkam himoya qilish toʻgʻrisidagi talab va topshiriqlari ijrosini izchil davom ettirish darkor. Turli byurokratik toʻsiqlar va asossiz tekshiruvlarni bundan keyin ham qat’iyat bilan cheklash zarur. 
Beshinchidan, eng muhim ijtimoiy-iqtisodiy vazifa – Oliy Majlis palatalari tomonidan tasdiqlangan Aholining mehnat bilan bandligini oshirish dasturini bajarishdan iborat. Yil oxiriga qadar bir milliondan ziyod yangi ish oʻrinlarini tashkil etishimiz zarur. Kasb-hunar kollejlarining 480 ming nafar bitiruvchisini ishga joylashtirish masalasi alohida nazoratni talab qiladi. 

Biz jamiyatning ijtimoiy tabaqalanish darajasini pasaytirish, mamlakatimizda oʻta boylar ham, oʻta kambagʻallar ham boʻlmasligi boʻyicha Islom Abdugʻaniyevich tomonidan belgilab berilgan siyosatni qat’iy davom ettiramiz. 
Oltinchidan, xalqaro kommunikatsiya tarmoqlariga ulangan zamonaviy yoʻl-transport va muhandislik infratuzilmasini shakllantirish, shuningdek, milliy axborot-kommunikatsiya tizimlarini rivojlantirish boʻyicha O‘zbekiston Respublikasi Prezidenti tomonidan puxta oʻylangan va ishlab chiqilgan strategiyani amalga oshirishni davom ettiramiz. 

Bugungi sharoitda eng ilgʻor axborot-kommunikatsiya texnologiyalarini keng joriy etish ustuvor ahamiyat kasb etmoqda. Bu sohada qabul qilingan Milliy dasturga muvofiq, telekommunikatsiya texnologiyalarini, aloqa tizimlari va infratuzilmasini yanada rivojlantirish, informatsion tizimlar komplekslari va “Elektron hukumat” axborot bazasini shakllantirishimiz kerak. 

Mamlakatimiz hududlarini kompleks rivojlantirish sohasidagi ishlarni davom ettirib, Qarshi, Shahrisabz, Toshkent, Termiz, Namangan va Urganch shaharlarini obodonlashtirish boʻyicha mamlakatimiz Prezidenti tomonidan qabul qilingan qarorlarning amalda bajarilishini ta’minlash kerak. 

Qishloq xoʻjaligini yanada isloh qilish va rivojlantirish boʻyicha birinchi navbatdagi vazifa – koʻp tarmoqli fermerlikni rivojlantirish, har bir fermer xoʻjaligining iqtisodiy samaradorligi va moliyaviy barqarorligini ta’minlashdir. Bu masalani biz mamlakatimiz oziq-ovqat xavfsizligini ta’minlashning garovi deb hisoblaymiz. 

Islom Abdugʻaniyevich Karimov tashabbuskori boʻlgan qishloqlarimiz qiyofasini tubdan oʻzgartirish, qishloq aholisi uchun shahar darajasidagi turmush sharoitini ta’minlaydigan namunaviy uy-joylarni va tegishli infratuzilmani qurish boʻyicha dasturni faol davom ettiramiz. 

Ta’lim va tarbiya, ilm-fan, sogʻliqni saqlash, madaniyat va san’at, sportni rivojlantirish masalalari, yoshlarimizning chuqur bilimga ega boʻlishi, chet tillarini va zamonaviy axborot-kommunikatsiya texnologiyalarini puxta egallashini ta’minlash doimiy ustuvor vazifamiz boʻlib qoladi. 

Eng muhim yoʻnalishlardan yana biri – jamiyatimizda demokratik jarayonlarni chuqurlashtirish, fuqarolik institutlari rivojlanishini qoʻllab-quvvatlash, siyosiy partiyalarning obroʻ-e’tibori va ta’sirini oshirish, saylovchilarning ovozi uchun raqobatni kuchaytirishdan iborat. 

Hurmatli doʻstlar! 

Biz bundan buyon ham barcha xorijiy mamlakatlar, jahon hamjamiyati bilan samarali hamkorligimizni davom ettiramiz. 

Bu borada O‘zbekistonning xalqaro miqyosdagi obroʻ-e’tibori va pozitsiyasini yanada kuchaytirish maqsadida O‘zbekiston Respublikasining Tashqi siyosiy faoliyati konsepsiyasi faol amalga oshiriladi. 

Hech qanday harbiy-siyosiy bloklarga qoʻshilmaslik, boshqa davlatlarning harbiy bazalari va obyektlari O‘zbekiston hududida joylashishiga, shuningdek, harbiy xizmatchilarimizning mamlakatimiz hududidan tashqarida boʻlishiga yoʻl qoʻymaslik, ilgarigidek, davlatimizning qat’iy siyosiy pozitsiyasi boʻlib qoladi. 

Mamlakatimizning milliy manfaatlarini ta’minlashda muhim ahamiyatga ega boʻlgan Markaziy Osiyo mintaqasi O‘zbekiston tashqi siyosiy faoliyatining asosiy ustuvor yoʻnalishi hisoblanadi. Biz oʻzimizning yaqin qoʻshnilarimiz Turkmaniston, Qozogʻiston, Tojikiston va Qirgʻiziston bilan ochiq, doʻstona va pragmatik siyosat olib borishga sodiq qolamiz. 

Tashqi siyosatimizning ustuvor yoʻnalishi bu – Mustaqil Davlatlar Hamdoʻstligi mamlakatlari bilan aloqalarimizni mustahkamlashdan iborat. Birinchi navbatda, Rossiya Federatsiyasi bilan Strategik sheriklik, Ittifoqchilik munosabatlari toʻgʻrisidagi shartnomalar va boshqa muhim kelishuvlar asosida doʻstona aloqalarni izchil rivojlantirish va kuchaytirish ikki mamlakat manfaatlariga javob beradi va mintaqada barqarorlik va xavfsizlikni mustahkamlashga xizmat qiladi. 

Amerika Qoʻshma Shtatlari bilan oʻzaro manfaatli va konstruktiv hamkorlikni har tomonlama rivojlantirish bizning tashqi siyosatimizda ustuvor ahamiyatga ega boʻlib qoladi. 

O‘zbekiston mintaqadagi yaqin qoʻshnimiz hamda global va mintaqaviy muammolarni yechishda muhim rol oʻynaydigan Xitoy Xalq Respublikasi bilan har tomonlama strategik hamkorlikni yanada mustahkamlashdan manfaatdordir. 

Osiyo va Tinch okeani mintaqasida biz Yaponiya, Koreya Respublikasi va boshqa davlatlar bilan iqtisodiyot, investitsiyalar, fan va texnologiyalar, ta’lim, sogʻliqni saqlash va turizm sohalarida hamkorlik munosabatlarini yanada rivojlantirishga ustuvor darajada ahamiyat beramiz. 

O‘zbekiston uchun Yevropaning yetakchi davlatlari, avvalambor Germaniya, Fransiya va Buyuk Britaniya, Markaziy va Sharqiy Yevropa davlatlari bilan oʻzaro manfaatli hamkorlikni rivojlantirish muhim ahamiyat kasb etadi. 

Biz Hindiston, Pokiston va Janubiy Osiyoning boshqa davlatlari bilan siyosiy, savdo-iqtisodiy, transport-kommunikatsiya va madaniy-gumanitar sohalarda hamkorlikni yanada rivojlantirish tarafdorimiz. 

O‘zbekiston Afgʻonistonga nisbatan an’anaviy ravishda yaqin qoʻshnichilik va doʻstona siyosat olib boradi. 

Biz Yaqin va O‘rta Sharq davlatlari bilan oʻzaro manfaatli va keng qirrali munosabatlarni rivojlantirish va mustahkamlashni davom ettiramiz. 

Lotin Amerikasi va Karib mintaqasi, Afrika qit’asining yetakchi davlatlari bilan aloqalarni kengaytirish va mustahkamlash O‘zbekistonning milliy manfaatlariga javob beradi. 

Birlashgan Millatlar Tashkiloti, Shanxay hamkorlik tashkiloti, Mustaqil Davlatlar Hamdoʻstligi, Islom hamkorlik tashkiloti va boshqa xalqaro tashkilotlar bilan faol munosabatlar va hamkorlik olib borish O‘zbekistonning milliy manfaatlariga xizmat qiladi. 

Biz Jahon banki, Osiyo taraqqiyot banki, Islom taraqqiyot banki, Xalqaro valyuta jamgʻarmasi, boshqa xalqaro moliya va iqtisodiy tashkilotlar bilan davlatimiz iqtisodiyotida amalga oshirilayotgan tarkibiy islohotlarni qoʻllab-quvvatlashga qaratilgan hamkorlikni yanada rivojlantiramiz. 

Hurmatli qoʻshma majlis ishtirokchilari! 

Iqtisodiy va ijtimoiy islohotlarning ustuvor vazifalarini muvaffaqiyatli ado etish, birinchi navbatda, Oliy Majlis palatalari, Vazirlar Mahkamasi, barcha darajadagi hokimliklar, davlat va xoʻjalik boshqaruv idoralari, butun xalqimizning O‘zbekiston Respublikasining Birinchi Prezidenti gʻoyalari atrofida jipslashib, bir yoqadan bosh chiqarib, hamjihatlik bilan bor kuch va imkoniyatlarini safarbar etishiga bogʻliq ekanini hammamiz yaxshi tushunamiz. 

Mana shu ezgu maqsad yoʻlida – Vatanimiz mustaqilligini har tomonlama mustahkamlash, mamlakatimizning barqaror iqtisodiy va ijtimoiy rivojlanishini, xalqimiz farovonligini ta’minlashga qaratilgan ishlarimizda buyuk Yurtboshimiz Islom Abdugʻaniyevich Karimovning “Ona Vatanimiz va xalqimizga sadoqat bilan xizmat qilish – oliy saodatdir” degan soʻzlari doimo bizga kuch-quvvat va gʻayrat bagʻishlaydi, deb ishonaman. 

E’tiboringiz uchun rahmat.
O‘zbekiston Respublikasi Oliy Majlisi Qonunchilik palatasi va Senati qoʻshma majlisining qarori qabul qilinganidan soʻng O‘zbekiston Respublikasi Bosh vaziri Shavkat Mirziyoyev soʻzga chiqdi. 

– Hurmatli Spiker!